Document ID: 31996D0536

Komisjoni otsus,
29. juuli 1996,
millega kehtestatakse selliste piimapõhiste toodete loetelu, mille suhtes on liikmesriikidel vastavalt direktiivi 92/46/EMÜ artikli 8 lõikele 2 lubatud teha üldistel alustel või üksikjuhtudel kohaldatavaid erandeid, ning selliste toodete valmistamisel kohaldatavate erandite iseloom
(EMPs kohaldatav tekst)
(96/536/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 16. juuni 1992. aasta direktiivi 92/46/EMÜ, milles sätestatakse toorpiima, kuumtöödeldud piima ja piimapõhiste toodete tootmise ja turustamise sanitaareeskirjad, [1] viimati muudetud Austria, Soome ja Rootsi ühinemisaktiga, eriti selle artikli 8 lõiget 2,
ning arvestades, et:
liikmesriigid on komisjonile edastanud loetelu toodete kohta, mille puhul nad taotlevad eespool nimetatud direktiivi artikli 8 lõike 2 kohaldamist, ja taotletavate erandite iseloomu kohta;
käesoleva otsuse kohaldamiseks on vaja määratleda tavapäraste omadustega piimapõhiste toodete mõiste direktiivi 92/46/EMÜ artikli 8 lõike 2 tähenduses;
selle direktiivi teatavad nõuded võivad mõjutada tavapäraste omadustega piimapõhiste toodete tootmist;
nimetatud direktiivi artikli 8 lõikes 2 sätestatud erandite erinevat iseloomu silmas pidades on vaja kehtestada üld- või eritingimused, mida kohaldatakse tervisekaitsega seotud ohte arvesse võttes kõigi toodete suhtes;
liikmesriigid on taotlenud erandeid toorpiima, toodetega kokkupuutuvate materjalide, laagerduskeldrite ja valmistoodetega seotud eeskirjade osas;
käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
Direktiivi 92/46/EMÜ artikli 8 lõike 2 ja käesoleva otsuse kohaldamisel on tavapäraste omadustega piimapõhised tooted need piimapõhised tooted:
- mis on tavapäraselt tuntud,
või
- mis on toodetud kooskõlas toodet tavapäraselt valmistanud liikmesriigis kodifitseeritud või registreeritud tehniliste juhendite või tootmismeetoditega,
või
- mis on kaitstud selle liikmesriigi siseriikliku, regionaalse või kohaliku seadusandlusega, kus toodet on tavapäraselt valmistatud.
Artikkel 2
Liikmesriikidel on käesolevaga lubatud teha teatavaid tavapäraste omadustega piimapõhiseid tooteid valmistavatele ettevõtetele üldistel alustel või üksikjuhtudel kohaldatavaid erandeid direktiivi 92/46/EMÜ B lisa I peatüki punktis 6 ja C lisa III peatüki punktis 2 sätestatud nõuetest, mis käsitlevad nende toodete valmistamiseks, pakkimiseks ja pakendamiseks vajalike vahendite ja seadmete materjale.
Selliseid vahendeid ja seadmeid tuleb hoida piisavalt puhtana ning neid tuleb korrapäraselt puhastada ja desinfitseerida.
Käesoleva määrusega hõlmatud toodete loetelu esitatakse käesoleva otsuse lisas.
Artikkel 3
Liikmesriikidel lubatakse käesolevaga teha artiklis 1 määratletud tavapäraste omadustega juustu valmistavate ettevõtete puhul üldistel alustel või üksikjuhtudel kohaldatavaid erandeid nõuete osas, mis on sätestatud direktiivi 92/46/EMÜ B lisa I peatüki punkti 2 alapunktides a, b, c ja d nimetatud toodete laagerduskeldrite ja -ruumide jaoks.
Sellistes laagerduskeldrites või -ruumides võivad olla looduslikud geoloogilised pinnad ning seinad, põrandad ja laed, mis ei ole siledad, veekindlad ega vastupidavad, kaetud heleda kattevahendi või mittekorrodeeruva materjaliga. Keldreid ja ruume ümbritseva taimestiku eripära arvessevõtmiseks tuleb selliseks tootmise korral kohandada puhastamise sagedust ja viisi ning desinfitseerimisemeetmeid.
Artikkel 4
Käesolev otsus on adresseeritud liikmesriikidele.
Brüssel, 29. juuli 1996

Labels: 0
17
15